## 5В050400 – журналистика мамандығы бойынша 2-курс студенттеріне жүргізілетін «Әлеуметтік журналистика» пәні дәрістерінің қысқаша мазмұны

№ 1 дәріс

**Қазақ мәдениеті мен өнерінің тарихы мен теориясының кейбір мәселелері**

Мәдениет – (араб тілінде “маданият” – қала деген мағынаны білдіреді) – адамдардың әлеуметтік болмысты сақтау мен жаңарту жөніндегі қызметі және осы қызметтің жемістері мен нәтижелері. Ежелгі гректер күтімді, қолмен өңделген мәдениет әлемін күтімсіз, өңдеусіз, жабайы әлемнен айырғанда әлеуметтік болмыс адамсыз тірлік етпейді деп ойлаған еді.

Өнер - өмір шындығын көркем бейнелер жүйесі арқылы жеткізетін қоғамдық сана мен адам іс-әрекеттерінің формасы. Көркемдік образдар құрылымының ерекшеліктеріне қарай өнер туындылары бірнеше түрге бөлінеді. Кескіндеме, мүсін, графика, көркем әдебиет, театр, кино өнері өмір құбылыстарын тікелей бейнелесе, музыка, би, сәулет өнері оларды суреткердің ішкі идеялық-сезімдік толғаныстары арқылы береді.

Мәдениеттану – мәдениет туралы ғылым әрі философиялық ілім. Мәдениеттанудың негізгі мәселесі адамзаттың ерекше өмір сүру тәсілі ретінде мәдениеттің қалыптасып дамуы, оның генезисі болып табылады.

Адамды қоршаған заттар, дүние - бұл мәдениеттің сыртқы көрініс ғана, оның мәні руханилықты адам әрекетінің нәтижесінде заттандыруда жатыр. Мәдениеттің ішкі мәні қоғамда өмір сүріп жатқан адамдардың ізденістерінде айқындалады. Ал, өнер туындыларының қайнар көзі –халықта.

Өнертану - өнерді зерттейтін қоғамдық ғылымдар жиынтығы. Өнердің пайда болуын, өркендеу-қалыптасу сатыларын, адамзат тарихынан алатын орнын, атқаратын қызметін, мәдениеттің және басқа да құбылыстардың ара-қатынасын нақтылайды, көркем шығармалардың мазмұны мен түр мәселелерін анықтайды.